
Ang Pag-aasawa sa Islam 

Ang mga Kondisyon sa Kasai 

1. Ang Pagsang-ayon ng Lalaki at Babae 

Hindi tanggap na pilitin ang lalaki namagpakasal 
sa hindi niya naiibigan at hindi rin tanggap na pilitin 
ang babae na magpakasal sa hindi niya naiibigan. 
Ipinagbawal ng Islam na ipakasal ang isang babae nang 
walang pagsang-ayon niya. Kaya kapag tumanggi 
siyang magpakasal sa isang lalaki. hindi ipinahihintulot 
sa sinuman. kahit pa sa ama niya, na pilitin siya. 

2. Ang Pagkakaroon ng Wall 1 

Hindi matatanggap ang kasal na walang wall ang 
babae dahil ang sabi ng Propeta (SAS): “Walang kasal 
kung walang wait ” Kaya kung sakaling ipinakasal 
ng isang babae ang sarili niya, ang kasal niya ay walang 
saysay—isagawa man niya niisrno ang pagpapaksal sa 
sarili niya o magtalaga man siya ng kinatawan. Hindi 
maaaring maging walT ng isang Muslimah ang Kafir. 


Ang wall ay ang kumakatawan sa babae na maaaring kanvang ama o 
malapit na kamag-anak o tumatavong magulang. 




Ang Pag-aasawa sa Islam 



Ang pamahalaang Muslim 2 ang tatayong wall sa babae 
na walang wall. 

Ang wall ay kailangang may sapat na gulang (15 taon 
pataas), may matinong pag-iisp at may hustong isip na 
kabilang sa mga 'asabah ng babae ayon sa sumusunod 
na pagkakasunod-sunod: 

A. Ang ama niya, 

B. Ang pinagbilinan nito, 

C. Ang lolo sa ama. kahit na ang lolo sa tuhod: ang 
pinakamalapit sa mga ito ang pipiliin. 

D. Ang anak niya, 

E. Ang mga anak nito, pati na ang mga inapo nito. 

F. Ang kapatid niya sa ama’t ina. 

G. Ang kapatid niya sa ama, 

H. Ang mga anak ng kapatid na lalaki sa ama’t ina, 

I. Ang mga anak ng kapatid na lalaki sa ama: ang 
pinakamalapit sa mga ito ang pipiliin. 

J. Ang tiyuhin na kapatid sa ama’t ina ng ama, 

K. Ang tiyuhin na kapatid sa ama ng ama. 

L. Ang mga anak nila: ang pinakamalapit sa mga ito 
ang pipiliin, 

M. Ang tiyuhin sa ama ng ama, 

N. Ang mga anak nito. 


Sa mga lugar na walang pamahalaang Muslim, ang isang Islamic 
Center o pinuno ng Masjid ay maaaring tumavong wall. 

O. Ang tiyuhin sa ama ng lolo sa ama, 

P. Ang mga anak nito. 

Kailangang humingi ng pahintulot ang wall sa babae 
bago niya ito ipakasal. Ang dahilan kaya kailangang may 
wall ang babae ay upang hadlangang gawing dahilan 
ang kasal upang gumawa ng pangangalunya J dahil hindi 
imposible sa isang lalaking nagbabalak mangalunya na 
sabihin sa babae na: “Ipakasal mo ang sarili mo sa akin;’ 
Ang kasal-kasalan na ito ay maaari pang saksihan ng 
dalawa sa kanyang mga kaibigan o ng iba pa. 

3. Ang Dalawang Lalaking Saksi 

Ang pagkakasal ay kailangang daluhan ng dalawang 
saksi na makatarungang lalaking Muslim o higit pa. 
Kailangan ding ang mga ito ay mga mapagkakatiwalaan 
at umiiwas sa mga malaking kasalanang gaya ng 
pangangalunya, pag-inom ng alak at mga tulad nito. 

4. Ang Tungkuling Magbigay ng Mahr 4 

Ang itinatagublin sa Mahr ay dapat kaunting halaga 
ito at kapag lalong kaunti at magaan sa bulsa ay lalong 


^ Ang pangangalunya sa Islam ay ang pagtatalik ng lalaki at babaeng hindi 
kasal sa isa'l isa. Ang kasal na walang wall ang babae ay huwad at hindi 
tunay na kasal kaya ang pagtatalik nila ay itinuturing na pangangalunya. 

4 Ang Mahr ay ang tinatawag sa Filipino na dote o bigay-kaya. Ito ay 
ibinibigav ng lalaki sa babaeng kanyang mapangangasawa at hindi para 
sa magulang o mga kamag-anak ng babae. 

mainam. Ang Mahr ay tinatawag ding sidaq. Sunnah na 
banggitin ang halaga o uri nito sa sandali ng pagkakasal 
at madaliin ang pagbibigay nito kasabay ng pagkakasal. 
Tanggap din na ipagpaliban ang pagbigay ng Mahr o 
ng bahagi nito sa napagkasunduang panahon. Kung 
sakaling diniborsiyo ng lalaki ang kanyang maybahay 
bago niya nakatalik ito, kukunin nito ang kalahati ng 
Mahr. Kung sakali namang namatay ang lalaki bago niya 
nakatalik ang babae matapos na naisagawa ang kasal, 
may karapatan na ang babae na magmana sa lalaking 
ito at makakamit niya nang buo ang Mahr. 

Ilang Resulta ng Pag-aasawa 
1. Ang Pagsusustento 

Tungkulin ng asawa na sustentuhan sa pagkain, 
pananamit at tirahan ang kanyang maybahay, ayon sa 
kakayahan niya. Kaya kung nagmaramot ang lalaki sa 
pagsusustento sa maybahay niya. siya ay nagkakasala 
at may karapatan ang maybahay niya na kumuha mula 
sa ari-arian niya o salapi ng sapat na halagang pantustos 
sa pangangailangan nito. o na mangutang sa pangalan 
niya at obligado siyang magbayad. Tungkulin din ng 
lalaki na gumastos para sa wall mah o handaan sa araw 
ng kasal para sa mga taong inanyayahan niya. Ito ay 
sunnah na ipinag-uutos dahil ginawa at ipinag-utos ito 
ng Propeta (SAS). 

2. Ang Pagmamana 

Kapag nakasal ang lalaki sa babae ng kasal na legal 
sa Islam, magkakaroon ng karapatan ang isa’t isa sa 
kanila na magmanahan dahil ang sabi ni Allah (4:12): 

“Ukol sa inyo ang kalahati ng naiwan ng mga 
maybahay ninyo kung wala silang anak; subalit 
kungmayroon silang anak, ukol sa inyo ang ikaapat 
mula sa naiwan nila matapos ikaltas ang ukol sa 
habiting ihinahabilin nila o sa pagkakautang. Ukol 
naman sa kanila ang ikaaapat mula sa naiwan ninyo 
kung wala kayong anak; subalit kung mayroon 
kayong anak, ukol sa kanila ang ikawalo mula sa 
naiwan ninyo matapos ikaltas ang ukol sa habiling 
ihinahabilin ninyo o sa pagkakautang.” Walang 
pagkakaiba kung nagtalik at nagsama sila o hindi. 

Mga Sunnah at mga Kaasalan sa Pag-aasawa 

1. Sunnah na ipagbigay-alam ang kasal sa pamamagitan 
ng pagdaos ng handaan at sunnah din na ipanalangin 
ang mgabagong kasal at sabihin sa lalaki o sa babae: 

Barakallahu lak, wa baraka ‘alayk, wa jama‘a 
baynakuma ft khaviv 


? Pagpalain ka ni Allah, panatiliin Niva ang pagpapala sa iyo at pagsamahin 
Niva kayo sa ginhavva. 

2. Sunnah, kapag nais nilang magtalik, na magsabi ng 
ganito: Bismillah, allahumma jannibnash shaytan, 
wa jannibish shaytana ma razaqtana. 6 

3. Kinasusuklaman para sa mag-asawa na ipagsabi ang 
anumang nangyari sa pagitan nila na mga hinggil 
sa pagtatalik nila. 

4. Ipinagbabawal sa lalaki namakipagtalik sa maybahay 
habang ito ay may regia o may nifas at hanggat hindi 
pa ito nakakapaligo matapos na huminto ang regia 
o nifas. 

5. Ipinagbabawal sa lalaki na makipagtalik sa maybahay 
sa anus nito sapagkat ito ay isa sa mga malalaking 
kasalanang ipinagbawal ng Islam. 

6. Tungkulin ng lalaki na lubos na ibigay sa maybahay 
ang karapatan nito sa pakikipagtalik. Tungkulin niya 
ring hindi gawin ang withdrawal method dahil sa 
pangangamba na baka magbuntis ito maliban kung 
may kapahintulutan nito at kung kinakailangan. 

Ang mga Katangian ng Maybahay 

Ang pag-aasawa ay naglalayon na magdulot ng 

kasiyahan at bumuo ng mabuting pamilya at malusog 

na lipunan. Alinsunod dito. ang babaeng dapat maging 


6 Sa ngalan ni Allah, o Allah ilayo Mo po sa amin si Satanas at ilayo Mo 
po siya sa anak na ipagkakaloob Mo sa amin. 

asawa ay ang makatutugon sa dalawang layuning ito. 
Siya ay ang nagtataglay ng panlabas at panloob na ganda. 
Ang kagandahang panlabas ay ang kalubusan ng anyo. 
Ang kagandahang panloob naman ay ang kalubusan 
ng pananampalataya at kaasalan. Kung magagawang 
makapag-asawa ng babaeng nagtataglay ng kagandahang 
panlabas at kagandahang panloob ay ito ang kalubusan 
at ang kaligayahan ayon sa patnubay ni Allah. Tungkulin 
din ng babae na magsikap na pumili ng mabuting lalaki 
at may pangingilag na magkasala Allah. 

Ang mga Mahram 

Sila ay dalawang pangkat: babaeng ipinagbabawal 
mapangasawa kailanman at babaeng ipinagbabawal 
mapangasawa sa pansamantala. 

I. Tatlong Uri ng mga Mahram Kailanman 
1. Ang Mahram na Kamag-anak sa Dugo 

Pito sila at binanggit ni Allah sa Qur'an (4:23): 
“Ipinagbawal sa inyo na mapangasawa ang mga ina 
ninyo, ang mga babaeng anak ninyo, ang mga 
babaeng kapatid ninyo, ang mga tiyahin ninyo sa 
ama, ang mga tiyahin ninyo sa ina, ang mga anak 
na babae ng lalaking kapatid ninyo, ang mga anak 
na babae ng babaeng kapatid ninyo,” 

A. Kabilang sa mga ina ang ina at ang mga lola sa 
ama at ina. 

B. Kabilang sa mga anak na babae ang mga anak 
na babae, ang mga anak na babae ng mga anak 
na lalaki, ang mga anak na babae ng mga anak 
na babae, at ang mga babaeng inapo nila. 

C. Kabilang sa mga kapatid na babae ang mga 
kapatid na babae sa ama’t ina, ang mga kapatid na 
babae sa ama at ang mga kapatid na babae sa ina. 

D. Kabilang sa mga tiyahin sa ama ang mga tiyahin- 
sa-ama, ang mga tiyahin-sa-ama ng ama, ang mga 
tiyahin-sa-ama ng mga lolo. ang mga tiyahin-sa- 
ama ng ina, at ang mga tiyahin-sa-ama ng mga lola. 

E. Kabilang sa mga tiyahin sa ina ang mga tiyahin- 
sa-ina, ang mga tiyahin-sa-ina ng ama, ang mga 
tiyahin-sa-ina ng mga lolo, ang mga tiyahin-sa-ina 
ng ina, at ang mga tiyahin-sa-ina ng mga lola. 

F. Kabilang sa mga anak na babae ng kapatid na 
lalaki ang mga anak na babae ng kapatid na lalaki 
sa ama’t ina, ang mga anak na babae ng kapatid 
na lalaki sa ama, ang mga anak na babae ng kapatid 
na lalaki sa ina, at ang mga babaeng inapo ng mga 
anak nila na lalaki at babae. 

G. Kabilang sa mga anak na babae ng kapatid na 
babae ang mga anak na babae ng kapatid na babae 

sa ama’t ina, ang mga anak na babae ng kapatid na 
babae sa ama, ang mga anak na babae ng kapatid 
na babae sa ina, at ang mga babaeng inapo ng mga 
anak nila na lalaki at babae. 

2. Ang Mahram Dahil sa Pagpapasuso 

Sila ay tulad ng mga babaeng bawal mapangasawa 
kailanman dahil sa kaugnayan sa dugo. Nagsabi ang 
Propeta (SAS): “ Ang ipinagbabawal mapangasawa 
daltil sa kaugnayang batay sa pagpapasuso ay gaya 
ng ipinagbabawal mapangasawa dahil sa kaugnayang 
batay sa dugo. ” Subalit mayroong mga kundisyon bago 
magkaroon ng kaugnayang batay sa pagpapasuso. Ang 
mga ito ay ang sumusunod: 

A. Na nagkaroon ng limang ulit na pagpapasuso o higit 
pa. Kaya kung sakaling sumuso ang bata sa isang 
babae nang apat na beses lamang o mababa pa. 
ito ay hindi niya magiging ina sa gatas. 

B. Na ang pagpapasuso ay bago nagdalawang taon ang 
sanggol. Ang ibig sabihin nito ay kailangang ang 
lahat ng limang pagpapasuso ay bago nagdalawang 
taon ang bata. Kaya kung ang limang pagpapasuso 
ay matapos nagdalawang taon ang bata. o kung ang 
ilan sa limang pagpapasuso ay bago nagdalawang 
taon at ang iba ay matapos nagdalawang taon, ang 
sinusuhan ay hindi nito magiging ina sa gatas. 

Kapag natupad ang mga kundisyon ng pagpapasuso, 
ang bata ay magiging anak na ng babaeng sinusuhan 
at ang mga anak nito ay magiging mga kapatid niya, 
nauna man sila sa kanya o nahuli sila sa kanya. Ang 
may-ari ng gatas 7 ay magiging ama niya at ang mga anak 
nito ay magiging mga kapatid din niya. anak man sila 
ng babaeng nagpasuso sa kanya o anak sa ibang babae. 
Kailangang mabatid natin na ang mga kamag-anak sa 
dugo ng batang pinasuso, maliban pa sa magiging mga 
anak at inapo niya. ay walang kaugnayan sa mga naging 
kamag-anak niya sa gatas at walang anumang epekto 
sa kanila ang pagpapasuso sa kanya. 

3. Ang Mahram Dahil Napangasawa ng Kaanak 

A. Ang mga maybahay ng ama at mga lolo. Kapag 
nakasal ang lalaki sa isang babae, ang babaeng 
ito ay bawal nang mapangasawa ng mga anak niya. 
ng mga anak ng mga anak niya na lalaki at babae, 
at ng mga inapo nila. nakatalik man niya ang ito 
o hindi. 

B. Ang mga maybahay ng mga anak. Kapag nakasal 
ang isang lalaki sa isang babae, ang babaeng ito 
ay bawal nang mapangasawa ng ama niya, ng mga 


' Ang asavva ng isang babae na naging dahilan ng pagbubuntis nito at ng 
pagkakaroon ng gatas ay tinatawag na may-ari ng gatas dahil nagkagatas 
ang babaeng ito dahil sa kanya. 

lolo niya sa ama o sa ina, at ng mga ninuno niya 
—dahil lamang sa pagpapakasal dito at kahit pa 
man hindi niya nakatalik ito. 

C. Ang ina at ang mga lola ng maybahay. Kapag 
nakasal ang isang lalaki sa isang babae, ang ina 
at ang mga lola sa ama at ina nito ay bawal nang 
mapangasawa niya—dahil lamang sa pagpapakasal 
dito at kahit pa man hindi niya nakatalik ito. 

D. Ang mga anak ng maybahay, ang mga anak ng 
mga anak na lalaki at babae nito at ang mga 
inapo nila. Kapag nakasal ang isang lalaki sa isang 
babae at nakatalik niya ito, ang mga anak na babae 
nito at ang mga anak na babae ng mga anak na 
lalaki at babae nito at mga babaeng inapo nila ay 
naging bawal nang mapangasawa niya, walang 
ipinagkaiba kung sila man ay mula sa unang asawa 
ng maybahay niya o sa naging asawa nito nang 
nagkahiwalay sila. Subalit kung naganap ang 
paghihiwalay bago nagkaroon ng pagtatalik, hindi 
ipinagbabawal na mapangasawa niya sila. 

II. Ang Mahram sa Pansamantala 

1. Ang kapatid na babae ng maybahay, ang tiyahin nito 
sa ama, at ang tiyahin nito sa ina hanggang hindi sila 
ipinaghiwalay ng kamatayan o diborsiyo at natapos 
na ang 'iddah nito. 

2. Ang babaeng nasa sandali ng ‘iddah 8 dahil sa dating 
asawa nito. Kapag ang isang babae ay nasa sandali ng 
‘iddah dahil sa dating asawa nito, hindi ipahihintulot 
sa isang lalaki na magpakasal dito hanggang hindi 
natatapos ang ‘ iddah nito at hindi rin ipahihintulot 
sa kanya na alukin ito ng kasal sa sandali ng ‘iddah 
hanggang hindi natatapos ang 'iddah nito. 

3. Ang babaeng nasa sandali ng ihram nghajj o 'umrah. 
Hindi ipinahihintulot na magpakasal dito hanggang 
hindi nagtatapos ang ihram nito. 

Ang Diborsiyo (Talaq) 

Kung tutuusin ang diborsiyo ay isang kasuklam- 
suklam na bagay. Subalit yamang ang diborsiyo ay 
hindi maiiwasan kung magkaminsan dahil sa naidudulot 
na kapinsalaan sa babae ng pananatili nito sa piling ng 
lalaki o dahil sa naidudulot na pinsala sa lalaki dahil sa 
babae o dahil sa iba pang mga dahilan, bahagi ng awa 
ni Allah na ipinahintulot Niya ang diborsiyo sa mga 
lingkod Niya. Kaya kapag kinasusuklaman ng isang 
lalaki ang maybahay niya at hindi na niya matiis na 


Ang 4 iddah ay ang panahon na hindi pa muna maaaring mag-asavva ang 
isang babaeng diniborsiyo o namatayan ng asawa. Ang 'iddah ng babaeng 
namatayan ng asawa ay apat na buwan at sampung araw. o hanggang sa 
makapanganak kung namatayan ng asawa habang nagdadaiang-tao. 

makapiling ito, walang masama kung diborsiyuhin niya 
ngunit kailangang isaalang-alang niya ang sumusunod: 

1. Na hindi didiborsiyuhin ng lalaki ang maybahay 
niya habang ito ay nireregla. Kaya kapag diniborsiyo 
niya ito habang ito ay nireregla, sinuway na niya si 
Allah at ang Sugo (SAS) at nakagawa siya ng isang 
ipinagbabawal. Kaya sa sandaling iyon, kailangang 
balikan niya ang maybahay niya at panatilihin ito sa 
piling niya hanggang sa matapos ang regia nito at 
saka niya diborsiyuhin ito kung nais niya. Ngunit 
lalong mainam na hayaan niya muna itong magregla 
sa ikalawang pagkakataon at kapag natapos na ang 
regia nito ay kung nais niya ay panatilihin niya ito 
sa piling niya o kung nais niya ay diborsiyuhin niya 
rin ito. 

2. Na hindi didiborsiyuhin ng lalaki ang maybahay niya 
sa panahong wala nga itong regia ngunit nakipagtalik 
naman siya rito sa panahon ding iyon, maliban kung 
naging malinaw na sa kanya ang pagdadalang-tao 
nito. Kaya kapag nagbalak ang lalaki na diborsiyuhin 
ang maybahay niya ngunit nakatalik niya ito matapos 
ang huling regia nito, hindi niya didiborsiyuhin ito 
hanggat hindi ito muling niregla at saka natapos ang 
pagreregla nito. kahit pa man tumagal ang regia. 
Pagkatapos niyon, kung nais niya ay diborsiyuhin 

niya ito bago niya ito nakatalik, maliban kung naging 
malinaw na sa kanya ang pagdadalang-tao nito o 
ito ay nagdadalang-tao na dahil walang masama na 
diborsiyuhin niya ito. 

Ang Hang Resulta ng Diborsiyo 

Yayamang ang diborsiyo ay pakikipaghiwalay sa 
maybahay, maraming mga alituntunin ang ibubunga ng 
paghihiwalay na ito, na ang ilan ay ang mga sumusunod: 

1. Tungkuling magsagawa ng maybahay ng ‘iddah 
kapag nakatalik siya ng asawa niya o kinasama siya 
nito kahit walang pagtatalik. Ngunit kung diniborsiyo 
niya ito bago nakatalik ito o kinasama nang walang 
pagtatalik, hindi na kailangang magsagawa ito ng 
‘iddah. Ang ‘iddahngbabaeng diniborsiyo ay tatlong 
pagreregla kung nireregla pa ang babae. tatlong 
buwan kung hindi na nireregla o hindi pa nireregla at 
hanggang sa pagsilang ng sanggol kung nagdadalang- 
tao. Angdahilan kayamay ‘iddah ay upang mabigyan 
ang asawa ng pagkakataon na makipagbalikan sa 
maybahay niya na diniborsiyo at upang matiyak din 
kung nagdadalang-tao ang babae o hindi. 

2. Ipinagbabawal na muling mapangasawa ang dating 
maybahay ng dati niyang asawa kung bago pa man 
naganap ang huling diborsiyo ay dalawang ulit na 

siyang diniborsiyo nito. Ibig sabihin: kung sakaling 
diniborsiyo ng lalaki ang babae sa unang pagkakataon 
at pagkatapos ay binalikan siya nito sa panahon ng 
‘iddah o muli siyang pinakasalan nito pagkatapos ng 
' iddah, pagkatapos ay diniborsiyo na naman siya 
nito sa ikalawang pagkakataon at saka binalikan na 
naman siya nito sasandali ng ’iddah o pinakasalan na 
naman siya nito matapos ang ‘iddah, pagkatapos ay 
diniborsiyo muli siya nito sa ikatlong pagkakataon, 
siya ay hindi na ipinahihintulot na mapangasawa nito 
matapos ang ikatlong diborsiyo hanggang hindi siya 
nakakasal sa ibang lalaki nang kasal na legal sa Islam 
at saka kinatalik siya niyon. inayawan siya niyon at 
saka diniborsiyo siya niyon. Siya pagkatapos niyon 
ay maaari na namang makasal sa dating asawa niya. 
Ipinagbawal lamang ni Allah na mapangasawang 
muli ang isang babae ng lalaking tatlong ulit na 
nagdiborsiyo sa kanya bilang awa sa mga babae sa 
pang-aapi ng mga asawa nila. 

Ang Khula‘ 

Ang khula ' ay ang paghiling ng isang babae na 
makipaghiwalay sa asawa niyang kinasusuklaman niya 
sa pamamagitan ng pagbigay rito ng kabayaran upang 
iwan siya nito. Subalit kung ang asawa naman ang 

nasusuklam at siya ang nagnanais na makipaghiwalay sa 
babae, wala siyang karapatan na tumanggap ng anumang 
bayad mula sa babae. Kailangang diborsiyuhin niya 
o pagtiisan na lamang niya ang maybahay niya. Hindi 
dapat humingi ng khula' ang isang babae maliban na 
lamang kung siya ay nagdurusa sa piling ng asawa niya 
at hindi na niya matiis na manatili pa sa piling nito. 
Hindi rin naman ipinahihintulot sa lalaki na sadyang 
pagdusahin ang maybahay niya upang humiling ito ng 
khula'. Kapag naganap ang khula'. makabubuting hindi 
kukuha ang lalaki sa babae ng halagang higit pa sa 
ibinigay niya rito bilang mahr. 

Ang Khiyar 

Ang khiyar ay isang karapatan ng mag-asawa na 
panatilihin ang kasal nila o pawalang-bisa dahil sa 
paglitaw ng isa sa mga kadahilanan. Halimbawa ay 
kinakitaan ng asawa ang maybahay niya o kinakitaan 
ng maybahay ang asawa nito ng sakit o kapansanan sa 
katawan na hindi nilinaw sa lalaki o sa babae habang 
idinadaos ang kasal, kapag nagkaganito, ang walang 
sakit o ang walang kapansanan ay may karapatang 
magpasya kung pananatilihin ang kasal o pawawalang- 
bisa ito. Ilan pang halimbawa: 

1. Kung ang isa sa kanila ay baliw o dinapuan ng sakit 
na siyang dahilan kung bakit hindi lubusang niatamo 
ng isa sa kanila ang lubos na karapatan bilang asawa 
o maybahay. Ang hindi baliw o ang walang sakit 
ay ang may karapatang humiling na pawalang-bisa 
ang kasal. Kung ang pagpapawalang-bisa ay bago 
nakapagtalik, may karapatan ang lalaki na bawiin ang 
mahr na ibinigay niya. Kung ang pagpapawalang- 
bisa naman ay matapos nakapagtalik, wala nang 
anumang mababawi sa mahr. Ayon naman sa ibang 
Iskolar ng Islam, babawiin ng lalaki ang katumbas 
na halaga ng mahr sa taong kapamilya ng babae na 
nanlinlang sa kanya gayong nalalaman nito ang 
kapintasan ng babae. 

2. Ang kawalang-kakayahan ng lalaki na ibigay ang 
mahr sa takdang panahon. May karapatang humiling 
ang babae na ipawalang-bisa ang kasal kung bago 
nakapagtalik; ngunit pagkatapos na nakapagtalik 
ay wala na siyang karapatang hilingin iyon. ; 

3. Ang kawalang-kakayahang sumustento. Kung ang 
isang lalaki ay nawalan ng kakayahan na sumustento 
sa maybahay niya, maghihintay ang maybahay niya 
ng ilang panahon hanggang sa makakaya nito at 


9 Ngunit maaari maaari siyang humiling ng khula' kung nais pa rin 
niyang makipaghiwalay sa asawa niya. 




Ang Pag-aasawa sa Islam 



pagkatapos niyon ay may karapatan na ito na humiling 
ng pagpapawalang-bisa ng kasal sa pamamagitan ng 
hukuman. 

4. Kapagnawalaang asawa at hindi malaman ang kung 
nasaan siya, at hindi siya nag-iwan ng pangsustento 
sa maybahay niya. wala rin siyang pinagbilinang 
sumustento sa maybahay niya habang wala siya, 
wala ring sinumang sumusustento rito at wala rin 
itong maisusustento sa sarili na masisingil nito sa 
kanya (pagbalik niya), ang maybahay niya ay may 
karapatan na humiling na pawalang-bisa ang kasal 
sa pamamagitan ng hukom ng Shari* ah. 

Ang Pag-aasawa ng Hindi Muslim 

Ang lalaking Muslim ay pinhihintulutang lamang 
na mag-asawa ng Muslim o Kristiyano o Hudyo. Ang 
babaeng Muslim ay hindi pinahihintulutang mag-asawa 
ng hindi Muslim, maging ito man ay isang Kristiyano 
o Hudyo. Hindi rin ipinahihintulot sa isang babae, kapag 
yumakap na siya sa Islam bago yumakap ang asawa 
niya. na ipaubaya niya ang kanyang sarili rito bago ito 
yumakap sa Islam. Ang sumusunod ay ang ilan sa mga 
patakaran kaugnay sa kasal ng mga hindi Muslim: 

1. Kapag sabay na yayakap sa Islam ang mag-asawang 
hindi Muslim, mananatili silang mag-asawa sa dati 

nilang kasal, hangga’t walang mga hadlang ayon sa 
SharT ah sa pananatili nila bilang mag-asawa gaya ng 
kung ang babae ay Mahram ng asawa niya o hindi 
ipinahihintulot sa lalaki na maging asawa niya. Kung 
may hadlang ay paghihiwalayin sila. 

2. Kung yumakap sa Islam ang asawa ng isang babaeng 
Hudyo o Kristiyano, mananatili silang mag-asawa sa 
dati nilang kasal. 

3. Kung yumakap sa Islam ang isa sa mag-asawang 
hindi Kristiyano o Hudyo bago sila nagkaroon ng 
pagtatalik, kaagad na mawawalan ng saysay ang 
kanilang kasal. 

4. Kung yumakap sa Islam ang maybahay ng lalaking 
Kristiyano o Hudyo o maging anuman ang relihiyon 
nito bago sila nagkaroon ng pagtatalik, kaagad na 
mawawalan ng bisa ang kasal nila dahil ang babaeng 
Muslim na ay hindi pinahihintulutan na maging 
maybahay ng hindi Muslim o hindi pa Muslim.' 

5. Kung yumakap sa Islam ang maybahay ng isang 
lalaking hindi Muslim matapos na nagkaroon sila 
ng pagtatalik, magsasagawa ng ‘iddah ang babae 
at mapapagpasyahan ang kahihinatnan ng kasal nila 
pagkatapos ng ‘iddah: mawawalan ng bisa ang kasal 
nila pagkatapos ng ‘iddah kung hindi yumakap sa 
Islam ang lalaki at may karapatan ang babae na 

magpakasal sa sinumang lalaking Muslim na naisin 
niya. Kung minamahal ng babae ang lalaki ay maaari 
niyang hintayin ito na yumakap sa Islam, kahit pa 
maghintay siya ng mga taon. subalit wala siyang 
mga obligasyon dito bilang maybahay sa panahon 
ng paghihintay at wala rin itong awtoridad sa kanya. 
Kapag yumakap sa Islam ang lalaki, ang babae ay 
maybahay niya ayon sa Islam at hindi na kailangan 
pang ulitin ang kasal. Gayon din ang patakaran kung 
yumakap sa Islam ang asawa ng isang babaeng hindi 
Kristiyano ni Hudyo. 

6. Kung tatalikod sa Islam ang maybahay bago sila 
nakapagtalik, mawawalan ng saysay ang kasal nila 
at wala siyang karapatan sa mahr. Kung ang lalaki 
naman ang tatalikod sa Islam, mawawalan ng saysay 
ang kasal nila at kailangang ibigay niya ang kalahati 
ng nagpagkasunduang mahr. Kung ang isa sa kanila 
na siyang tumalikod sa Islam ay yumakap muli sa 
Islam, mananatiling may bisa ang unang kasal nila 
kung hindi nagkaroon ng diborsiyo sa pagitan nila. 

7. Kung yumakap sa Islam ang lalaki at ang babaeng 
magka-//ve in, kailangang magpakasal sila ng kasal 
ng Islam; kung ang lalaki lamang ang yumakap sa 
Islam, kailangan pa rin nilang magpagkasal kung 
ang babae ay Kristiyano o Hudyo, kung nais pa 

nilang magsama. Ngunit kung ang babae ay hindi 
Kristiyano o Hudyo at hindi rin yumakap sa Islam, 
hindi sila maaaring magpakasal. Ang mga naging 
anak nila bago pumasok sa Islam ay itutunng na mga 
lehitimong anak. 

Mga Disbentaha ng Pag-aasawa 
ng Kristiyano o Hudyo 

Si Allah, nang ipinahintulot Niya ang pag-aasawa, 
ay naglalayon na pabutihin ang kaasalan, na linisin ang 
lipunan samga bisyo. na pangalagaan ang moralidad, na 
magtatag ng isang dalisay na sistemang maka-Islam 
para sa lipunan, at na magpalitaw ng isang sambayanang 
Muslim na sumasaksi na walang totoong Diyos kundi 
Siya at si Muhammad ay Sugo Niya. Hindi maisasa- 
katuparan ang mga layuning ito kung hindi makapag- 
aasawa ng babaeng Muslim na matuwid. relihiyosa. 
marangal at nagtataglay ng mabuting kaasalan. Tungkol 
naman sa maaaring mga ibubunga at mga disbentaha ng 
pag-aasawa ng isang lalaking Muslim sa isang babaeng 
Kristiyano o Hudyo, ating bibigyang-buod ang mga 
ito sa mga sumusunod: 

1. Sa loob ng pamilya. Sa loob ng maliit na pamilya. 
kung ang asawa ay may malakas na personalidad. 
siya ay mayroong impluwensiya sa maybahay niya. 

Ang pinakamalamang na palagay ay mahihikayat 
ang maybahay sa Islam. Ngunit maaari ring mangyari 
ang kabaligtaran sapagkat maaaring ang maybahay 
ay manatili sa kanyang relihiyon at gagawin niya 
ang inaakala niyang ipinahihintulot ng relihiyon 
niya gaya ng pag-inom ng alak, pagkain ng baboy, 
atbakapati ang pakikipagkalaguyo. Sa pamamagitan 
nito ay malalansag at makakalas ang isang mag-anak 
Muslim at lalaki ang mga anak sa paraang salungat 
sa Islam. Maaaring masahol pa rito ang mangyari 
kapag sinadyang isama ng panatiko at nagmamatigas 
na maybahay ang mga anak niya sa simbahan at 
masasasanay si 1 ang makakita ng mga pagsambang 
Kristiyano. Ang kinalakihan ay kinasasanayan. 

2. Ang mga epekto sa lipunang Muslim. Ang pagdami 
ng mga asawang Kristiyano o Hudyo sa loob ng 
lipunang Muslim ay isang mapanganib na bagay. 
Ang panganib nito sa loob ng lipunang Muslim ay 
sa sandali ng panghihina ng sambayanang Muslim 
na siyang nangyayari ngayon kaalinsabay ng pagtaas 
ng antas ng pamumuhay ng mga bansang Kristiyano. 
Ang mga babaeng ito sa ganitong kalagayan ay 
nagsisilbing mga sugo ng mapanganib na pananalakay 
pangkaisipan sa loob ng sambayanang Muslim, ng 
pagkalansag at pagkawatak-watak na ibinubunga 

nito at ng isinasagawa nila na mga kaugaliang 
Kristivano na ang pangunahin sa mga ito ay ang 
nakagawiang paghahalubilo ng mga kalalakihan at 
mga kababaihan kalakip ng halos kahubaran sa mga 
kasuutan at ilan pang ginagawang mga salungat sa 
mga katuruan ng Islam. 

Bakit Kailangan ang Diborsiyo? 

Ang Diborsiyo Bilang Solusyon 

Ang diborsyo sa Islam ay ginawa bilang panghuling 
solusyon upang wakasan ang mga alitan ng mag-asawa 
kapag naghari na ang mga di-pagkakasundo sa kanila, 
naging madalas na ang pag-aaway. nanlamig na sila 
sa isa’t-isa at nawala na ang pag-asang magkakasundo 
pa sila kaya nawalan na ng halaga at kabuluhan ang 
relasyon nila bilang mag-asawa. Kapag nagkagayon, ang 
diborsiyo ay magsisilbing maginhawang lunas para sa 
kanila. Bagamat binigyan ng Islam ng pagkakataon ang 
bawat isa sa mag-asawa na maghiwalay, ito naman ang 
tagubilin ni Allah (4:34): “magpadala kayo ng isang 
tagahatol mula sa kaanak ng lalaki at isang tagahatol 
mula sa kaanak ng babae. Kung magnanais silang 
dalawa ng isang pagkakasundo, pagtutugmain silang 
dalawa ni Allah.” 

Bago Mag-asawa at ang Pagpili ng Asawa 

Ipinag-uutos ng Islam sa mga nag-iisip na mag-asawa 
na gawin nila ang abot ng makakaya nila na gawing 
maligaya ang buhay nila. Hinihimok silang pagbutihin 
ang pagpili ng mapapangasawa, na dapat ito ay isang 
mabuting babae at mapagmahal. Sisikapin din ng isang 
nagnanais na mag-asawa na tingnan ang babae nang 
sa gayon ay hindi sila mambago sa isa’t isa. Hinihimok 
din ang magulang o tumatayong magulang ng babae na 
pilian siya ng isang lalaking tapat sa Islam, magandang 
makitungo at may mabuting ugali. Ang sabi ng Sugo 
(SAS): “Kapag nagsadya sa inyo ang isang lalaki, na 
ikinasisiya ninyo ang pagtupad niya sa tungkulin 
niya sa Islam, fupang hingin ang kamay ng anak 
ninyoj, ipakasal ninyo [ang anak ninyo] sa kanya. 
Kung hindi ninyo gagawin iyon, magkakaroon ng 
tukso sa lupa at malaking katiwalian. ” 

Hinihimok ng Islam ang mag-asawa na maging 
matiisin sa isa’t isa. Pinapaalaala ng Islam ang isang 
mahalagang bagay na ang pagkayamot sa maybahay 
ay hindi dapat ang maging dahilan upang hiwalayan ng 
isang lalaki ang maybahay niya. Sa halip dapat pang 
palawakin ng isang Muslim ang kanyang pang-unawa 
nang sa gayon ay makapagtayo sila ng isang tahanang 
pinaghaharian ng habag. Sinabi ng Sugo (SAS): “Hindi 

dapat kasuklaman ng isang mananampalataya ang 
sumasampalatayang maybahay sapagkat kung may 
kinayayamutan man siya sa ugali nito, masisiyahan 
naman siya sa iba [nitong ugali]. ” 

Ang Diborsiyo sa Kamay ng Lalaki 

Inilagay ng Islam ang diborsiyo sa kamay ng lalaki. 
Ito ay tama at angkop lamang dahil tungkulin niyang 
gumastos para sa kanyang maybahay at tahanan. Siya 
ang nagbibigay ng mahr at mga gastusin sa kasal kaya 
dahil dito, siya ang papasan ng kapinsalaan, sa pera at 
usaping moral, kapag sinuong niya ang diborsiyo. Ang 
lalake ay karaniwang higit na may malawak na pananaw 
sa maaaring kahihinatnan at higit na mahinahon sa 
sandali ng galit at pagsiklab ng damdamin. Dahil dito, 
hindi niya pangangahasan ang diborsiyo maliban kung 
nawalan na siya ng pag-asang lumigaya sa piling ng 
maybahay niya at bagaman nalalaman niya ang idudulot 
na kapinsalaan ng diborsiyo at ang kinakailangang 
gastusin sa muli niyang pag-aasawa. Kung sakaling 
ilalagay ang diborsiyo sa kamay ng babae. guguho ang 
buhay ng mag-asawa at mawawasak ang pamilya. Ito ay 
dahil ang babae ay may maselang damdamin. madaling 
mayamot. at madaling matangay ng galit kaya siya ay 
higit na mabilis na maghamon ng hiwalayan kaysa sa 
lalaki. Wala siyang gaanong sukat na ikababahala dahil 

wala namang pinsalang financial sa panig niya. Ang 
patakaran sa kasunduan sa pag-aasawa ay sasang-ayon 
ang lalaki at ang babae na sila ay maging mag-asawa 
at papayag ang babae na ang karapatan ng diborsiyo 
ay nasa lalaki alinsunod sa mga limitasyong itinakda ng 
Islam. Kaya kung gagawin man ng lalaki ang karapatan 
niyang magdiborsiyo. isinasagawa niya lamang ang 
karapatang kaloob sa kanya ni Allah. 

Maaaring abusuhin ng isang lalaking Muslim ang 
paggamit ng karapatan sa diborsiyo. Isasagawa niya ito 
upang magpakaligaya lamang sa isang bagong babae. 
Subalit walang gumagawa ng ganito kundi ang may 
masamang kalooban at may mahinang pananampalataya. 
Kaya hindi makatuwirang hilinging pawalang bisa ang 
isang mabuting sistema dahil lamang sa ilang abang 
kaluluwa na inaabuso ang paggamit nito. 

Ang Karapatan ng Babae sa Diborsiyo 

Ang bababe ay hindi na napasasailalim sa awa ng 
lalaki na nagmamay-ari ng karapatang magdiborsiyo 
dahil binuksan ng Islam ang mga pinto para mapasok 
niya ang maginhawang buhay. Para naman sa isang 
miserable at kapus-palad na babaeng may malupit at 
masamang asawa, binigyan siya ng karapatang humingi 
ng diborsiyo kapag naramdaman niyang mahirap nang 

magpatuloy ang buhay-mag-asawa nila at ikasisiya na 
niyang hiwalayan ang asawa niya nang may pagsang- 
ayon naman nito at pagsang-ayon niya. Kailangang 
lamang magbigay ang babae sa lalaki ng kabayarang 
panumbas sa mga kapinsalaan sanhi ng diborsiyo. Ito 
ay sa pamamagitan ng khula' (na nabanggit na natin). 
Binuksan din sa kanya ang daang upang hil ingin sa 
hukuman na magbaba ng hatol na naghihiwalay sa 
kanya at sa asawa niya kapag dumating na ang puntong 
hindi na niya matiis na mabuhay sa piling nito. 

Kinasusuklaman sa Islam ang Diborsiyo 

Kinasusuklaman ng Islam ang diborsiyo. Sabi nga 
ni Propeta Muhammad (SAS): “lnilagay ni Satanas 
ang trono niya sa ibabaw ng tubig at pagkatapos ay 
isinusugo niya ang mga kampon niya. Gagawin niya 
na malapitsa kanya ang sinuman sa kanila na may 
malaking pinsalang nagawa. Kapag may dumating 
na isa sa mga kampon niya at magsasabi: ‘Ganito at 
ganoon ang nagawa ko, ’ magsasabi si Satanas dito: 
‘Waia kang nagawa. ’ Kapag may dumating na isa pa 
sa mga kampon niya at magsasabi: ‘Hindi ko siya 
nilubayan hanggang hindi ko siia napaghiwalay ng 
maybahav niya, ’ palalapitin ito ni Satanas at saka 
yayakapin at magsasabi: ‘Oo, ikaw nga. 

Ipinatupad ng Sugo (SAS) ang diborsiyo hindi upang 
mag-anyayang paglaruan ang mga limitasyong itinakda 
ni Allah. Sabi nga ng Sugo (SAS): “Bakit kaya may 
mga taong pinaglalaruan ang mga hangganang 
itinakda ni Allah anupa’t ang sinasabi ng isa sa 
kanila [sa maybahay niyaj: 'Hiniwalayan na kita. ’ 
Pagkatapos nito ay binalikan niya at saka muling 
hiniwalayan. ” 


Ang Polygyny 10 

Ang Polygyny sa mga Sinaunang Kabihasnan 

Ang polygyny ay lumitaw na halos kasabay ng 
sangkatauhan. Umiiral na ito noon sa mga sinaunang 
batas at mga sinaunang lipunan ng tao. Ginagawa rin 
ito ng mga Hudyo at Kristiyano tulad ng mga Griego, 
Chino, taga-Babilonia, taga-Assyria. taga-India at pati 
na rin ang mga Arabe bago pa man isinilang ang huling 
Propeta ng Islam, si Muhammad (SAS). May dalawang 
katangian ang polygyny noong unang panahon: walang 
limitasyon ang bilang ng asawa at napasasailalim ang 
babae sa kawalang-katarungan. Inalis ng Islam ang 
kawalang-katarungang ginagawa noon sa babae at 
nilimitahan ang polygyny hanggang apat na maybahay. 


Ang Polygyny ay salitang Ingles na ang kahulugan ay ang pagkakaroon 
ng isang lalaki ng higit sa isang maybahay. 

Ang Takot Kay Allah 

Ang takot kay Allah, ang pinakadakilang ugnayang 
maaaring maibatay at maituwid ang buhay, ay pinagba- 
batayan ng Islam sa ugnayan ng tao kay Allah. Naikintal 
sa isipan ng isang tunay na Muslim na siya ay nakikita 
at binabantayan ni Allah sa bawat sandali. na ang mga 
gawa niya masama man o mabuti ay itinatala. at sa araw 
ng pagkabuhay ay gagantimpalaan siya ayon sa mga 
nagawa niya. Ang sistemang ito ng edukasyon ay ang 
kahanga-hangang sistemang nalaman ng sangkatauhan. 

Ang isang babae sa tahanan niya, kapag nag-iisa at 
walang nagmamasid sa kanya. ay maaaring makagawa 
ng hindi mabuti kapag nakadama siya ng pangangai- 
langang seksuwal habang wala ang asawa niya. Ngunit 
ang pag-alaala lamang kay Allah ay sapat na upang siya 
ay manginig sa takot at mangamba. 

Habang ginagampanan ng isang tunay na Muslim 
ang mga gawain niya, pinakikitunguhan ang mga taong 
nakapaligid sa kanya—kabilang na roon ang asawa o 
mga asawa niya—at pinangangasiwaan ang pamamahay 
niya, nadarama niyang si Allah ay nagmamasid sa kanya. 
Kaya siya ay natatakot kapag inudyukan siya ng sarili 
niya na lumihis o lumayo sa landas ng katuwiran at 
lumabas sa timbangan ng katarungan. 

Ang Katarungan sa mga Asawa 

Nang ipinahintulot ng Islam ang polygyny, gumawa 
naman ito ng mahigpit na kondisyon. Ang kondisyong 
ito ay tungkol sa usapin ng katarungan sa mga asawa. 
Pinaaalalahanan ng Islam ang isang Muslim na mag- 
isip-isip muna nang matagal bago maglakas-loob na 
pasukin ang polygyny. Ang sabi nga ni Allah sa banal 
na Qur’an (4:3): “mag-asawa kayo ng mga babaeng 
nakalulugod para sa inyo: dalawahan o tatluhan o 
apatan. Subalit kung nangangamba kayo na hindi 
kayo magiging makatarungan ay iisa na lamang 
Sa puntong ito ay susuriin ng isang Muslim ang kanyang 
isip, emosyon, damdamin at saka ang usaping financial. 
Tatanungin niya ang sarili niya kung kaya ba niyang 
gampanan ang hinihiling na katarungan alinsunod sa 
mga pagsusuring iyon. Kung nadarama niyang may 
kahinaan ang kanyang sarili. nararapat na ang silakbo ng 
init ng katawan niya ay hindi manaig sa kahinahunan 
ng isipan dahil ang init ng katawan ay panandaliang 
kaligayahan lamang at ang kawalang-katarungan sa mga 
asawa ay kasalanang pananagutan sa Kabilang-buhay. 

Ang usapin ng katarungan ay isang masalimuot at 
mahirap na isyu dahil maaaring manaig ang emosyon 
at ang isipan ay maging sunod-sunuran na lamang dito. 
Ang tao ay likas na mahina. Kaya sa puntong ito ay 
inilagay ng Islam ang makatotohanang limitasyon. 

Bagaman inoobliga ang isang Muslim na maging 
makatarungan kapag mayroon siyang higit sa isang 
asawa at ito ay ginawang kondisyon sa polygyny , hindi 
naman siya pananagutin sa mga bagay na hindi niya 
kayang kontrolin tulad ng pagmamahal (sa isang asawa 
na higit na matimbang kaysa iba) o anumang kaugnay 
rito. Ngunit kaalinsabay nito, inoobliga siya na maging 
mulat upang hindi matisod ang kanyang paa. 

Mga Bagay na Nagbubunsod sa Polygyny 

May mga pangangailangan na nagbubunsod sa 
polygyny. Ang mga pangangailangang ito ay maaaring 
personal gaya ng isang lalaking may maybahay na baog 
o may-sakit o matigas ang ulo o mahabang magregla 
o ang isang babae ay hindi sapat upang punan ang 
pangangailangang seksuwal niya. Ating maitatanong 
ano kaya ang mabuti sa maybahay na ito. ang siya ay 
manatili sa piling ng asawa niya at ito naman ay mag- 
asawa ng iba pa o hiwalayan na lamang siya? 

Ang polygyny ay maaari ring para sa kapakanan 
ng isang bansa, tulad halimbawa ng labis na pagdami 
ng mga babae na sanhi ng mga digmaang kumikitil 
sa maraming buhay ng mga lalake. Ang digmaang 
pandaigdigan ay nag-iwan sa Europa ng 25 milyong 
balo. Higit na mainam kayang magpakasakit ang mga 

babaeng ito at mapilitang maghanap ng ikabubuhay niya 
at magpakahirap habang namumuhay nang miserable, 
nagdurusa at aba o higit na mabuting maging ikalawa 
o ikatlong maybahay ng mga lalaking mangangalaga 
sa kanila? 

Mayroonding mgapangangailangan sa panig ng mga 
babae mismo na nagbubunsod sa polygyny. Mapupuna 
na tuloy-tuloy ang paghihigit ng bilang ng mga babae 
sa bilang ng mga lalake sa maraming lipunan. Kaya sa 
pamamagitan ng pagtutuos ay matatanto nating upang 
mapangalagaan natin ang karangalan at kalinisan ng 
babae ang polygyny ay kailangan. 

Habang patuloy pa rin ang mga bansang kanluranin 
sa pagtuligsa sa polygyny at pagtuya sa hakbang na ito 
ay gawing legal, may mga estadista at mga philosopher 
doon na ipinagbubunyi ang polygyny at nanawagang 
ipatupad ito upang malunasan ang pighati na dumapo 
sa babae at ang kadustaang sumapit sa kanya. Nalathala 
sa pahayagang Lagos Weekly Record mula sa panulat 
ng isang babaeng manunulat ang artikulong ito: 

“Dumarami na ang mga babaeng ligaw sa mga 
kabataang babae natin at laganap na ang kalamidad 
na ito ngunit kaunti lamang ang mga tumutuklas sa 
mga kadahilanan nito. Bilang isang babae. nakikita 
ko ang aking sari ling nakatingin sa mga kabataang 

babaeng iyon habang ang puso ko ay nadudurog sa 
lungkot at habag para sa kanila. At ano ang mahihita 
ng mga kabataang ito sa aking lungkot, pighati, 
panaghoy at hinagpis at kahit na makiramay man sa 
akin ang lahat ng tao? Wala ring mapapala liban na 
lamang kung kikilos upang pigilin ang karumaldumal 
na kalagayang ito." 

Ang Polygyny at ang mga Pantas 

Kay galing ng isang pantas sapagkat nakita niya ang 
sakit at nagmungkahi ng lunas na siyang lubusang 
makapagpapagaling dito. Ang lunas, wika niya, ay 
“Pahintulutan ang lalaking mag-asawa ng higit sa isa. 
At sa pamamagitan nito ay maglalaho ang kalamidad 
at ang ating mga anak na babae ay magiging mga reyna 
ng tahanan." 

Ang sabi pa nga ng isang bantog na philosopher na 
Aleman na si Schopenhauer sa kanyang aklat, Isang 
Kataga Tungkol sa Kababaihan : "Ang babaeng mula 
sa mga bansang ipinahihintulot ang polygyny ay hindi 
nawawalan ng asawang kakalinga sa kanya samantalang 
ang mga babaeng may asawa dito sa atin (Alemanya) 
ay kakaunti at ang walang asawa ay hindi mabilang. 
Makikita mo na wala silang tagakalinga. Mayroong 
mga babaeng mula sa mataas na antas ng lipunan na 

tumandang dalaga na tuliro at nagdurusa. At may mga 
mahinang nilalang mula sa mababang antas ng lipunan 
na nagdaranas ng mga hirap at nagtitiis ng mabibigat 
na mga gawain. At baka magbili pa sila ng aliw at 
mamuhay nang miserable, nakalubog sa kahihiyan at 
kadustaan. Sa lunsod lamang ng London ay may walong 
libong mga kalapating mababa ang lipad. (Ito ay noong 
kapanahunan ni Schopenhauer (1788-1860) kaya paano 
na lamang ngayon!) Inialay ang karangalan nila sa altar 
ng sistemang nililitahan sa isa ang pag-aasawa at bunga 
na rin ng pagmamatigas ng babaeng taga-Europa at 
ang mga walang kabuluhang pinagsasabi nito.” 

Ang Pagdami ng Babae 

Nang nalipol ng digmaan ang mga kabataan ng 
Alemanya na pinamumunuan noon ni Hitler, dala ng 
masidhing pangangailangan ay napag-isipan ni Hitler 
na gumawa ng hakbang na magpupuno sa teribleng 
kakulangan ng mga kalalakihan na yumanig sa buhay 
ng bansa niya. Wala na siyang mapagpipilian kundi 
an g gumawa ng batas na magpapahintulot sa polygyny. 
Nalathala sa pahayagang al-Ahram" Disyembre 13, 

1960 na “May natuklasang dokumento na sulat-kamay 
ni Martin Burman na kanang kamay ni Hitler, na sinulat 

noong taong 1944. Sinabi niya: ‘Pinag-iisipang mabuti 
ni Hitler na pahintulutan ang lalakeng Aleman na legal 
makapgg-asawa ng dalawa upang magarantiyahan ang 
hinaharap ng lakas ng sambayanang Aleman.’” 

Napunang ilang Kanluranin na ang pagiging marami 
ng mga babae at ang pananatili nilang walang asawa 
kasabay ng pakikihalubilo nila sa mga lalake sa mga 
pinagtatrabahuhan ay isang malaking panganib na 
lumitaw ang mga resulta sa immoralidad at pagkalansag 
ng mag-anak na lagananp sa mga bansang kanluranin. 
Ito ay nagsisilbing isang panganib na nagbabanta ng 
pagbagsak ng kabihasnang iyon. Pati na ang babaeng 
taga-Europa, matapos na magtiis sa pagkahampaslupa 
at pasanin ang hindi naaangkop sa kalikasan niya, ay 
nakatikim pa siya ng mga pighatiang nagbunsod upang 
maging isa pa sa mga nananawagan sa polygyny. May 
isinagawang demonstrasyong ang mga kababaihan sa 
Alemanya noong matapos ang ikalawang digmaang 
pandaigdigan noong 1945. Hinilang ng mga babae 
sa demonstrasyong ito na gumawa ng isang batas na 
magpapahintulot sa lalake na magkaroon ng maraming 
asawa nang sa gayon ay mapangalagaan ang babaeng 
Aleman sa prostitusyon. 

Ang Polygyny at ang Babae 

Ang lipunan sa ngayon ay puno ng mga babaeng 
walang asawa na lumampas na ang edad sa edad ng 
pag-aasawa. Ang marami sa kanila ay nagdurusa at 
binabalot ng kalungkutan habang tumatakbo ang oras at 
walang lumalapit sa kanila upang hingin ang kamay nila. 
Bagaman may mga babaeng inuulit-ulit ang sinasabi ng 
iba na diumano’y kasamaan ng polygyny , sa kaibuturan 
ng puso nila ay pinananabikan nila ang pag-aasawa 
dahil ito ay isang mahigpit at likas na pangangailangan. 
May maraming babae na nag-aasam na magkaroon ng 
asawa kahit pa sila ay maging ikalawa o ikatlo o ikaapat 
lamang upang matugunan ang likas na pangangailangan 
nila magkaroon ng anak at asawa. Natatakot silang 
mapag-iwanan ng panahon na hindi natutugunan ang 
gayong pangangailangan. Kung pag-iisipan lamang 
natin nang matagal ang bagay na ito, makikita natin 
ang peligrong maaaring ibunga ng pagdami ng babae 
at ng hindi nila pagkakaroon ng mga asawa. Ito ay 
isang panganib na walang nakaaalam kung gaano ito 
kalaki kundi si Allah lamang. Tunay na ang polygyny 
ang pinakamainam na paraan sa pagpawi ng nakatatakot 
na panganib na ito. Anong ganda ang sinabi ni Albahi 
Alkhuli sa kanyang aklat Ang babae sa Tahanan at sa 
Lipunan : 




Aw* Pas-aasawa sa Islam 



“Ang pagbaba ng bilang ng kalalakihan kung 
ihahambing sa bilang ng kababaihan ay magbubunga 
ng suliranin para sa mga babaeang walang asawa. 
Kaya kung ang bawat lalaki ay magkakasya lamang 
sa isang babae, ano ang gagawin sa mga natitirang 
babae? Maaari silang maghanapbuhay kung hindi 
sila kayang suportahan ng lipunan. Subalit sa panig 
ng mga babae ang krisis ay hindi ang krisis lamang sa 
pagkain at inumin kundi krisis na sanhi ng uhaw na 
dulot ng pangangailangang seksuwal na kailanman 
ay hindi maaaring ipagpawalang-bahala o tiisin!” 

Ang mga Nagnanais Ipagbawal ang Polygyny 

Ang mga lalaki at mga babae sa atin na nananawagan 
sa pagbabawal ng polygyny ay nalalaman nang maigi 
ang kalagayan na ito. Nalalaman nilang tinangka na ng 
Europa na lutasin ito sa pamamagitan ng pagwawalang- 
bahala sa pangangalunya at pagbibigay-luwag sa isang 
nagnanais mangalunya. Tinangka nilang lutasin ito sa 
pamamagitan ng pagkilala sa mga napulot na itinapong 
mga batang anak sa labas na siyang pumupuno sa mga 
ospital at mga bahay-ampunan. Nalalaman nila ang 
lahat ng ito ngunit patuloy pa rin sila sa panawagan nila 
na ipagbawal ang polygyny. Wari bagang ang legal na 
pag-aasawa para sa kanila ay higit na mahalay kaysa 

sa pangangalunya at wari bagang ang lihitimong anak 
para sa kanila ay mababa ang karangalan kaysa sa 
batang napulot lamang sa lansangan. Sa puntong ito 
ay lumilinaw na para sa atin ang tunay na kulay ng 
kahihinatnang ibig nila para sa atin sa pamamagitan ng 
mga nakalalasong mga propagandang iyon. 







